《彦礼知丞上巳过访流觞於爱山之曲水》
宋代·喻良能

年来曲水竞流觞，元巳夫君访草堂。
波撼石麟杯斝乱，风翻花片笑谈香。
哦松适意清篇富，闭户端忧白日长。
更约来年春好处，重来相与醉沧浪。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。